b'\n_START_ARTICLE_\nRobert Davis\n_START_PARAGRAPH_\nRobert Henry Davis (1870 - 1965) a fost un inventator englez al mai multor aparate de respirat, de scufundare \xc8\x99i evacuare de pe submarine._NEWLINE_Robert Davis a fost fiul unui detectiv de poli\xc8\x9bie din Londra. La v\xc3\xa2rsta de 11 ani se angajeaz\xc4\x83 la celebra firm\xc4\x83 Siebe, Gorman & Co, produc\xc4\x83toare de echipament de scufundare \xc8\x99i de protec\xc8\x9bie. Ajuns \xc3\xaen func\xc8\x9bia de manager general, Davis dedic\xc4\x83 mare parte din timp cercet\xc4\x83rii \xc8\x99i dezvolt\xc4\x83rii acestor aparate \xc8\x99i definitiveaz\xc4\x83 \xc3\xaen anul 1906 primul aparat de respirat cu oxigen pentru salv\xc4\x83ri din min\xc4\x83._NEWLINE_La \xc3\xaenceputul primului r\xc4\x83zboi mondial, urm\xc3\xa2nd atacurilor germane cu gaze din anul 1915, Davis concepe o masc\xc4\x83 cu un aparat de respirat care sunt imediat fabricate \xc3\xaen produc\xc8\x9bie de mas\xc4\x83 \xc8\x99i trimise pe front._NEWLINE_\xc3\x8empreun\xc4\x83 cu Leonard Hill, concepe o camer\xc4\x83 submersibil\xc4\x83 de decompresie \xc8\x99i un aparat de respirat pentru salvare de pe submarine, cu care vor fi dotate toate submarinele britanice p\xc3\xaen\xc4\x83 \xc3\xaen anul 1950, c\xc3\xa2nd este \xc3\xaenlocuit cu un model mai performant produs de asemenea la Siebe, Gorman & Co._NEWLINE_Robert Davis devine membru al Admiralty Deep Sea Diving Committee \xc3\xaen anul 1933 \xc8\x99i \xc3\xaempreun\xc4\x83 cu Leonard Hill, John Scott Haldane \xc8\x99i G.C.Damant pune la punct tabele de decompresie cu oxigen pentru scufund\xc4\x83ri p\xc3\xa2n\xc4\x83 la ad\xc3\xa2ncimea de 91 m, care vor fi utilizate cu camera submersibil\xc4\x83 de decompresie._NEWLINE_Sediul firmei Siebe, Gorman & Co este bombardat \xc3\xaen timpul celui de-al doilea r\xc4\x83zboi mondial \xc8\x99i sediul se mut\xc4\x83 la Chessington, o loca\xc8\x9bie mai ampl\xc4\x83 pus\xc4\x83 la dispozi\xc8\x9bie de Royal Navy. Aici Robert Davis \xc3\xaempreun\xc4\x83 cu Leonard Hill \xc8\x99i John Scott Haldane continu\xc4\x83 cercet\xc4\x83rile de fiziologie pentru scafandrii.'